Pa vas oor baba se moordArgieffoto ŉ 27-jarige man is in hegtenis geneem nadat die verkoolde oorskot van sy babaseuntjie Sondag in ŉ sloot in Galeshewe, Kimberley opgespoor is. “Die pa word van moord aangekla,” het lt. Olebogeng Tawana, woordvoerder van die polisie in die Noord-Kaap, gesê. Die polisie glo die eenjarige is Donderdag vermoor en die pa het hom die volgende dag as vermis aangemeld glo in ŉ poging om die polisie te mislei. “Die kleuter se ma was agterdogtig en het aan die polisie gesê sy glo nie die pa se storie nie,” het Tawana bygevoeg. “Plaaslike inwoners het die babalykie opgespoor nadat hulle die skerp reuk opgemerk het.” “Hy was in ŉ handdoek toegedraai en naby aan hul huis verbrand.” Die man sal Maandag in die landdroshof in Galeshewe verskyn.